歲時
作者：程登吉
朝代：明
篇章：幼學瓊林 卷一

paragraphs: 爆竹一聲除舊，桃符萬戶更新。履端是初一元旦，人日是初七靈辰。元日獻君以《椒花頌》，爲祝遐齡；元日飲人以屠蘇酒，可除癘疫。新歲曰王春，去年曰客歲。
火樹銀花合，謂元宵燈火之輝煌；星橋鐵鎖開，調元夕金吾之不禁。二月朔爲中和節，三月三爲上巳辰。冬至百六是清明，立春五戊爲春社。寒食節是清明前一日，初伏日是夏至第三庚。四月乃是麥秋，端午卻爲蒲節。
六月六日，節名天貺；五月五日，序號天中。端陽競渡，吊屈原之溺水；重九登高，效桓景之避災。五戊雞豚宴社，處處飲治聾之酒；七夕牛女渡河，家家穿乞巧之針。中秋月朗，明皇親遊於月殿；九日風高，孟嘉帽落於龍山。秦人歲終祭神曰臘，故至今以十二月爲臘；故皇當年御諱曰政，故至今讀正月爲徵。
東方之神曰太皞，乘震而司春，甲乙屬木，木則旺於春，其色青，故春帝曰青帝。南方之神曰祝融，居高而司夏，丙丁屬火，火則旺於夏，其色赤，故夏帝曰赤帝。西方之神曰蓐收，當兌而司秋，庚辛屬金，金則旺於秋，其色白，故秋帝曰白帝。北方之神曰玄冥，乘坎而司冬，壬癸屬水，水則旺於冬，其色黑，放冬帝曰黑帝。中央戊己屬土，其色黃，故中央帝曰黃帝。
夏至一陰生，是以天時漸短；冬至一陽生，是以日晷初長。冬至到而葭灰飛，立秋至而梧葉落。上弦謂月圓其半，系初八、九；下弦謂月缺其半，系廿二、三。月光都盡謂之晦，三十日之名；月光復蘇謂之朔，初一日之號；月與日對謂之望，十五日之稱。初一是死魄，初二旁死魄，初三哉生明，十六始生魄。
翌日、詰朝，言皆明日；榖旦、吉旦，悉是良辰。片晌即謂片時，日曛乃雲日暮。疇昔、曩者，俱前日之謂；黎明、昧爽，皆將曙之時。月有三浣：初旬十日爲上浣，中旬十日爲中浣，下旬十日爲下浣；學足三餘：夜者日之餘，冬者歲之餘，雨者睛之餘。
以術愚人，曰朝三暮四；爲學求益，曰日就月將。焚膏繼晷，日夜辛勤；俾晝作夜，晨昏顛倒。自愧無成，曰虛延歲月；與人共語，曰少敘寒暄。可憎者，人情冷暖；可厭者，世態炎涼。週末無寒年，因東周之懦弱；秦亡無燠歲，由嬴氏之兇殘。泰階星平曰泰平，時序調和曰玉燭。歲歉曰饑饉之歲，年豐曰大有之年。唐德宗之饑年，醉人爲瑞；梁惠王之凶歲，野莩堪憐。
豐年玉，荒年穀，言人品之可珍；薪如桂，食如玉，言薪米之騰貴。春祈秋報，農夫之常規；夜寐夙興，吾人之勤事。韶華不再，吾輩須當惜陰；日月其除，志士正宜待旦。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。